वहीं उत्तर प्रदेश के इलाहाबाद में भी कारोबारियों ने वॉलमार्ट-फिल्पकार्ट सौदे के विरोध में अपनी दुकानें कुछ देर के लिए सांकेतिक तौर पर बंद रखीं और सड़कों पर प्रदर्शन कर नाराज़गी जताई। कारोबारियों ने इस दौरान मोदी सरकार के खिलाफ जमकर नारेबाजी की और अमेरिकी कंपनी वॉलमार्ट का पुतला भी जलाया। प्रदर्शन करने वाले कारोबारियों ने कहा कि वॉलमार्ट ईस्ट इंडिया कंपनी की तरह भारत में अपना व्यापार फैला रही है और उसके आने से देश के छोटे और घरेलू उद्योग पूरी तरह ख़त्म हो जाएंगे।